אזרח סודן נעצר הבוקר (יום א') בחשד שדקר שישה בני אדם, שלושה מהם ישראלים, באזור התחנה המרכזית הישנה בדרום תל-אביב. צוותים של מגן דוד אדום פינו פצוע ישראלי במצב קשה וחמישה פצועים קל לבית החולים איכילוב בעיר ו-וולפסון בחולון. שוטרי מרחב יפתח עצרו את החשוד בדקירות.

עוד בערוץ החדשות של ynet:

דירת מסתור שלישית: העד יקבל עוד יציאות

ראש העיר כפר סבא: "טעות של נהג המשאית"

השתוללות שנגמרה עם שישה פצועים. תל-אביב, הבוקר (צילום: מוטי קמחי)

מחקירה ראשונית עולה כי סמוך לשעה 11:00 התפתח ויכוח בין החשוד לבין אזרח אחר מסודן בצומת הרחובות בני ברק ונווה שאנן. החשוד שלף סכין והחל לדקור את חברו. עדי ראייה, בהם שלושת הישראלים, ניסו לעצור את הדוקר, אך הוא המשיך במעשיו ודקר את הסובבים אותו. גבר בן 67 שנדקר בחזהו נפצע באורח קשה.

עד ראייה, שאחד מהנדקרים הוא אחיו, סיפר כי "זו חוויה מטורפת שאתה קם בבוקר, פותח את העסק שלך ורואה בן אדם שרץ בריצת אמוק עם סכין באורך 40 ס"מ ומתחיל לדקור כל עובר אורח שבמקרה אחד מהם הוא אחי. השכנים פה ניסו לעצור את הדוקר בכל הכוח והוא פשוט לא עצר, הוא היה באמוק מטורף".

עד הראייה הוסיף כי "יש כאן עסקים של 40 שנה ולקוחות לא מגיעים לכאן בגלל הדברים האלה. הם פשוט מפחדים ואפשר להבין אותם. בלית ברירה אנחנו פותחים את העסקים שלנו, המצב בלתי נסבל. זו בושה למדינת ישראל שלקוחות לא יכולים להגיע לכאן".

"הדוקר היה באמוק מטורף" (צילום: מוטי קמחי)

"לקוחות מפחדים להגיע" (צילום: מוטי קמחי)

גם מפקד המחוז ניצב בנצי סאו הגיע לזירה (צילום: מוטי קמחי)

דני, עובד בחנות נעליים ברחוב, סיפר כי "סגרתי את המשרד והתחלתי לרוץ אחרי החשוד, אבל תפסו אותו לפניי. כל הרחוב היה על הרגליים. התחושות הן קשות מאוד. יש כאן דקירות, נרקומנים אבל האירוע היום הוא חציית קו אדום".

בני משפחתו של הישראלי שנפצע קשה הגיעו לבית החולים איכילוב והעלו טענות קשות כלפי העובדים הזרים. אחד מבני המשפחה אמר כי "הוא רצה לפתוח את החנות שלו והותקף. לא היה לו קשר ביומיום עם הסודנים והאריתריאים, נמאס מהם כבר, צריך להעיף אותם מפה".

גם בחודש שעבר אירעה תקרית חמורה באזור התחנה המרכזית הישנה. אזרח אריתריאה דקר לפי החשד למוות אדם אחר מאריתריאה במהלך ויכוח. חקירה ראשונית העלתה כי השניים

נפגשו ברחוב נווה שאנן ואז שלף אחד מהם סכין ודקר את חברו בבטנו כמה פעמים. הנדקר הועבר לבית החולים איכילוב ושם נקבע מותו.

שר הפנים גדעון סער ערך באפריל האחרון ביקור עבודה בדרום תל-אביב. "הבעיה הזו היא אחת הבעיות הקשות, הרגישות והטעונות שמתמודדת איתם החברה הישראלית", אמר אז סער, שהגיע למקום כדי לבחון מקרוב את בעיית הפליטים והמסתננים באזור. תושבים משכונות בדרום העיר מחו בפני השר על מצבם. אחת מהם פנתה לעברו ואמרה: "אנשים כאן חיים בטרור".